Ses unieke 6 nuwe restaurante met die naam van Koswerf.
F: +27 11 919 0246
Die ATKV-oorde spog nou met ses unieke nuwe restaurante met die naam van Koswerf.
Die handelsmerkuitbreiding van die ATKV is nou oop by Eiland Spa, Buffelspoort, Klein-Kariba, Natalia, Drakensville en Goudini Spa. Vakansiegangers kan nou kies uit verskeie aantreklike, moderne en bekende geregte wat hulle nog meer bederf sal laat voel.
Die restaurante skep 'n rustige gesins- en vakansieatmosfeer en is net die plek om saam met familie en vriende te kuier.
Die Koswerf-spyskaarte bied waarde vir geld en daar is iets vir elke gesinslid ongeag by watter ATKV-oord jy uitspan. Daar is hard gewerk om te verseker dat daar 'n wye verskeidenheid gebalanseerde geregte beskikbaar is, almal kleurryk en stylvol en reg vir wegval. Raak solank lus vir 'n Koswerf-ontbyt of tuisgemaakte beesvleisburger met gekaramelliseerde uie en agurkies.
Die biltongslaai en salami-deegkarossie sal ook beslis treffers wees. En moenie praat van die Koekel-doedel-doo pizza nie! Vir die suikertand is daar 'n koue grenadella-kaaskoek ‒ lekker!
Wat is Koswerf
Schalk Cilliers, die ATKV se uitvoerende direkteur: sake, vertel meer oor hierdie restaurante:
Die naam Koswerf is afgelei van die woord, Food Court, soos dié in groot winkelsentrums in en om Johannesburg. Daar is gewoonlik verskeie restaurante, formeel en informeel, in 'n Food Court en ons het dié gedagte deurgetrek na die oorde. Koswerf sal spyseniering doen vir die oorde se restaurante en kitskosplekke, asook vir konferensiegroepe, spesiale geleenthede soos troues en sosiale byeenkomste van byvoorbeeld senior burgers.
Wat was die inspirasie agter die herontwikkeling van die restaurante by die oorde?
Die restaurante het die potensiaal om goeie, winsgewende besighede in eie reg te wees en die herontwikkeling fokus daarop. Die nuwe spyskaarte, dekor en diens moet hierdie doelwit ondersteun en dit moet 'n rede wees om 'n ATKV-oord te wil besoek.
Wat is die toekomsplanne vir Koswerf?
Die toekomsvisie is om Koswerf as 'n franchise te posisioneer en 'n voetspoor te ontwikkel buite die ATKV-oorde.
Wat is jou gunsteling dis op die Koswerf-spyskaart?
Steak - Mosterd-kaasous met uie en sampioene.
Waardeur is die spyskaart geïnspireer?
Die huidige, meer moderne tendense in kos. Ons wou iets skep wat modern, vars en regtig geurig is, maar wat gaste steeds ken en geniet. Daar is beslis 'n poging om ook gesonder en ligter geregte beskikbaar te stel.
Daar sal beslis seisoenale toevoegings wees, soos soppe in die winter. Items soos die slaaie en pizzas kan ook van tyd tot tyd aangepas word. Die plan is verder om die basiese spyskaart in die restaurante ook by konferensies en ander funksies te gebruik of minstens te laat oorvleuel. Dit sal dinge vir die kombuise net soveel makliker maak en gaste sal bekend wees met baie van die geregte. Die geregte sal wel op interessante en nuwe maniere voorgesit word as dit byvoorbeeld vir 'n formele geleentheid berei moet word.